CELEX: 62016CN0543
Language: fi
Date: 2016-10-27 00:00:00
Title: Asia C-543/16: Kanne 27.10.2016 – Euroopan komissio v. Saksan liittotasavalta

9.1.2017   
            
            
               FI
            
            
               Euroopan unionin virallinen lehti
            
            
               C 6/31
            
         Kanne 27.10.2016 – Euroopan komissio v. Saksan liittotasavalta
   (Asia C-543/16)
   (2017/C 006/38)
   Oikeudenkäyntikieli: saksa
   
      Asianosaiset
   
   
      Kantaja: Euroopan komissio (asiamiehet: C. Hermes ja E. Manhaeve)
   
      Vastaaja: Saksan liittotasavalta
   
      Vaatimukset
   
   Komissio vaatii, että unionin tuomioistuin
   
               —
            
            
               toteaa, että Saksan liittotasavalta ei ole noudattanut vesien suojelemisesta maataloudesta peräisin olevien nitraattien aiheuttamalta pilaantumiselta 12.12.1991 annetun neuvoston direktiivin 91/676/ETY (1) 5 artiklan 5 ja 7 kohdan, luettuina yhdessä liitteiden II ja III kanssa, mukaisia velvoitteitaan, koska se ei ole toteuttanut lisätoimenpiteitä tai vahvistettuja toimia heti sen jälkeen, kun oli käynyt ilmeiseksi, etteivät toimintaohjelman mukaiset toimenpiteet riittäneet direktiivin tavoitteiden toteuttamiseksi, ja koska se ei ole uudelleentarkastellut toimintaohjelmaa sen saattamiseksi liitteiden II ja III sitovien vaatimusten mukaiseksi
            
         
               —
            
            
               velvoittaa Saksan liittotasavallan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Saksan liittotasavalta rikkoo 5 artiklan 5 kohtaa, koska se ei ole toteuttanut lisätoimenpiteitä tai vahvistettuja toimia, vaikka viimeistään 4.7.2012, jolloin direktiivin 10 artiklan mukainen Saksan viides kertomus kaudelta 2008–2011 toimitettiin, oli käynyt ilmeiseksi, etteivät Saksan toimintaohjelman mukaiset toimenpiteet riittäisi direktiivin tavoitteiden toteuttamiseksi.
   Lisäksi Saksan liittotasavalta rikkoo direktiivin 5 artiklan 7 kohtaa, koska se ei ole tarkistanut Saksan toimintaohjelmaa, vaikka se olisi ollut tarpeen edellä mainitussa 4.7.2012 annetussa kertomuksessa kuvatun tilanteen perusteella. Tässä yhteydessä Saksan liittotasavallan olisi ainakin pitänyt toteuttaa toimenpiteet, jotka olisivat täysimääräisesti ja asianmukaisesti täyttäneet direktiivin 5 artiklan 3 ja 4 kohdan, luettuina yhdessä liitteiden II ja III kanssa, sisällölliset vaatimukset.
   Saksan voimassa olevien säännösten mukaan näin ei ole, koska niissä
   
               —
            
            
               säädetään tasapainoisen lannoittamisen periaatteen osalta lannoitustarpeen selvittämisestä sellaisella tavalla, jossa ei oteta asianmukaisesti huomioon yksittäisten viljelmien tosiasiallisia ravintoainetarpeita, maaperältään ja ilmastoltaan erilaisten alueiden vaatimuksia eikä lannoittamisen vaikutuksia vesiensuojeluun ja jossa sallitaan tilakohtaisesti jopa 60 kilogramman ravintoaineylijäämä hehtaaria ja vuotta kohden (vrt. direktiivin liitteessä III olevan 1 kohdan 3 alakohta)
            
         
               —
            
            
               säädetään lannoituskieltoaikojen yhteydessä ”siipikarjanlantaa sisältämätöntä kiinteää lantaa” koskevasta poikkeuksesta, jätetään tekemättä maaperältään ja ilmastoltaan erilaisten alueiden, lannoitusaineiden, lannoitusmenetelmien ja muiden ympäristötekijöiden edellyttämät erot sekä säädetään vain kahden ja puolen kuukauden ja kolmen kuukauden välillä vaihtelevista lannoituskieltoajoista (vrt. direktiivin liitteessä III olevan 1 kohdan 1 alakohta ja liitteessä II olevan A kohdan 1 alakohta)
            
         
               —
            
            
               säädetään lannan varastointiin käytettävien säiliöiden tilavuusvaatimuksen osalta sellaisista säiliötilavuuksista, jotka perustuvat liian lyhyisiin lannoituskieltoaikoihin ja koskevat – Berliinin, Saksin ja Thüringenin asetuksia lukuun ottamatta – vain lietelannan varastointia (vrt. direktiivin liitteessä II olevan A kohdan 5 alakohta)
            
         
               —
            
            
               sallitaan tietyin edellytyksin lannan levittäminen niityille ja ruohikoille sellaisena enimmäismääränä, joka vastaa 230 kilogrammaa typpeä hehtaaria ja vuotta kohden (vrt. direktiivin liitteessä III olevan 2 kohdan 1 alakohta)
            
         
               —
            
            
               säädetään lannoitteiden levittämiseen jyrkästi kalteville maatalousmaille liittyvistä poikkeuksista, jotka koskevat muita kiinteitä lannoitteita paitsi kananlantaa, rajoitetaan suuren typpipitoisuuden omaavien lannoitteiden levittämistä vasta rinteissä, joiden kaltevuus on yli 10 prosenttia, ja kielletään se tällöin vain kolmen metrin vyöhykkeellä vesistön penkereen yläreunasta, mikä merkitsee moninkertaista poikkeamista asiaa koskevan tieteellisen tutkimuksen tuloksista (vrt. direktiivin liitteessä II olevan A kohdan 2 alakohta ja liitteessä III olevan 1 kohdan 3 alakohdan a alakohta)
            
         
               —
            
            
               kielletään lannoitteiden levittäminen vain lumikerroksen paksuuden ollessa yli viisi senttimetriä ja ”maan ollessa kauttaaltaan jäätynyt siten, ettei sen pinta sula päivän aikana” (vrt. direktiivin liitteessä II olevan A kohdan 3 alakohta ja liitteessä III olevan 1 kohdan 3 alakohdan a ja b alakohta).
            
         Saksan hallituksen toistuvat viittaukset lannoiteasetuksen (Düngeverordnung) suunniteltuun uudistamiseen eivät poista direktiivin 5 artiklan 5 ja 7 kohdan rikkomisia, joihin kanteessa vedotaan. Vastaavat säännökset eivät nimittäin ole tulleet voimaan perustellussa lausunnossa asetettuun määräaikaan 11.9.2014 mennessä eivätkä sen jälkeenkään.
   
      (1)  EYVL L 375, s. 1.